Spoštovane kolegice poslanke in kolegi poslanci, gospe in gospodje; prosim, da se umirite. Hvala. Pričenjam s 27. izredno sejo Državnega zbora Republike Slovenije, ki sem jo sklical na podlagi drugega odstavka 58. člena in drugega odstavka 60. člena Poslovnika Državnega zbora. Obveščen sem, da se današnje seje ne morejo udeležiti naslednje poslanke in poslanci: Ivan Jelen, Maria Pozsonec, Roberto Battelli, Jožef Horvat, Alojz Sok, mag. Majda Potrata, Samo Bevk, mag. Milan M. Cvikl, Marijan Pojbič, Miro Petek in dr. Marko Pavliha. Na sejo sem vabil predstavnike Vlade Republike Slovenije. Vse prisotne lepo pozdravljam. Prehajamo na določitev dnevnega 27. izredne seje Državnega zbora Republike Slovenije. Predlog dnevnega reda ste prejeli s sklicem seje 5. septembra 2007. Predlogov za širitev dnevnega reda nisem prejel, zato prehajamo na odločanje o določitvi dnevnega reda. Poslanke in poslance prosim, da preverite delovanje glasovalne naprave. Hvala. Zboru torej predlagam, da za današnjo sejo določi dnevni red, kot ste ga prejeli s sklicem seje. Glasujemo. Glasovanje teče. Navzočih je 61 poslank in poslancev, za jih je glasovalo 57, proti nihče. [[za je glasovalo 57.]] [[Proti nihče.]] Ugotavljam, da je dnevni red 27. izredne seje zbora določen. Prehajamo na 1. TOČKO DNEVNEGA REDA, to je na OBVESTILO PREDSEDNIKA VLADE REPUBLIKE SLOVENIJE O ODSTOPU MAG. JANEZA BOŽIČA - MINISTRA ZA PROMET, DR. JURETA ZUPANA - MINISTRA ZA VISOKO ŠOLSTVO, ZNANOST IN TEHNOLOGIJO TER MAG. ANDREJA BRUČANA - MINISTRA ZA ZDRAVJE. Predsednik Vlade Republike Slovenije gospod Janez Janša me je 30. avgusta 2007 obvestil, da so mag. Janez Božič - minister za promet, dr. Jure Zupan - minister za visoko šolstvo, znanost in tehnologijo ter mag. Andrej Bručan -minister za zdravje odstopili s funkcije ministrov. V zvezi s tem Državni zbor Republike Slovenija na podlagi 115. člena Ustave Republike Slovenije ugotavlja, prvič, da je mag. Janezu Božiču prenehala funkcija ministra za promet in na podlagi 115. člena Ustave Republike Slovenije opravlja tekoče posle do imenovanja nove ministrice oziroma ministra oziroma do obvestila predsednika Vlade Republike Slovenije v skladu z drugim odstavkom 234. člena Poslovnika Državnega zbora; drugič da je dr. Juretu Zupanu prenehala funkcija ministra za visoko šolstvo, znanost in tehnologijo in na podlagi 115. člena Ustave Republike Slovenije opravlja tekoče posle do imenovanja nove ministrice oziroma ministra oziroma do obvestila predsednika Vlade Republike Slovenije v skladu z drugim odstavkom 234. člena Poslovnika Državnega zbora; tretjič, da je mag. Andreju Bručanu prenehala funkcija ministra za zdravje in na podlagi 115. člena Ustave Republike Slovenije opravlja tekoče posle do imenovanja nove ministrice oziroma ministra oziroma do obvestila predsednika Vlade Republike Slovenije v skladu z drugim odstavkom 234. člena Poslovnika Državnega zbora. Mag. Janezu Božiču, dr. Juretu Zupanu in mag. Andreju Bručanu se zahvaljujem za sodelovanje in njihovo delo ter jim želim najboljše pri nadaljnjem delu. S tem zaključujem 27. izredno sejo Državnega zbora Republike Slovenije. Hvala za udeležbo in še naprej lep dan vam želim.